Arrangør håber, at 20 procent nedgang i deltagertallet ikke nødvendigvis betyder fald i omsætning.

Selvom antallet af deltagere til årets udgave af den internationale fodboldturnering Cup no 1 i Frederikshavn er faldet i forhold til tidligere, så håber man at kunne tjene penge ind - ikke mindst til gavn for byens idrætsforeninger. - Selvfølgelig har det konsekvenser, når vi mangler 20 procent af den, der plejer at deltage, men jeg tvivler på, at det kommer til at få store økonomiske konsekvenser, siger koordinator Jette Varmløse fra Cup no 1 i Frederikshavn. Årsagen er den, at der i år er flere amerikanske hold end tidligere, ligesom de norske unge fodboldspillere er trofaste og er kommet igen - og det er sammen med et stort antal forældre. Nordmænd og amerikanere i bybilledet - Vi ser jo norske biler i hele byen lige nu, der er norske og amerikanske turister i bybilledet, og det er turister, som er købestærke og har booket hotelovernatninger og sommerhuse, så det kan mærkes i hele byen og også hos os, forklarer Jette Varmløse. Derfor er det et større og mere kompliceret regnestykke, der skal til, før man kan sige, hvorvidt en nedgang i antallet af deltagere overhovedet får nogen betydning for økonomien bag. - Vi håber og tror på, at vi kan tjene ind, så vi kan dele ud til børnene og de unge i kommunens fritidstilbud, siger Jette Varmløse. Har sagt nej til Rusland Hos Cup no 1 i Frederikshavn, der officielt blev skudt i gang mandag aften, er der i år 130 hold med, mens antallet lød på 160, sidst der drønede fodboldglade unge fra det meste af verden rundt på banerne i Frederikshavn. Flere har været interesseret i at være med, men Cup no 1 har sagt nej til russiske hold. - Vi har jo tidligere haft russiske hold med, men i år har vi måttet forklare dem, at det ikke kan lade sig gøre. Vi følger FIFAs anbefalinger og har derfor måttet afvise dem, siger Jette Varmløse. Krig i Europa Det er naturligvis på grund af Ruslands invasion af Ukraine, der får konsekvenser for de unge fodboldspillere. Også for andre nationers deltagelse har krigen i Ukraine fået følger i Frederikshavn. - Vi har fået afbud fra en række lande som Indien og Dubai med den begrundelse, at der er krig i Europa, og selv om vi har forsøgt at forklare, at Ukraine ligger et stykke fra Frederikshavn, så  har de valgt ikke at komme, siger koordinatoren for Cup no 1. Fodboldturneringen fortsætter resten af ugen.